Марко Ганчев
Кръг

chitanka.info

Маймуната, от мъка, че е сляпа

за всякаква духовна светлинка,

замахнала отчаяно със лапа

и лапата й станала ръка.

Трудът създал ръката, а след нея

като светулка в пещерния мрак

засветила и първата идея,

последвана от други — цял рояк.

Светът се преизпълни от идеи

и усложни се най-подир така,

че питайки се истината де е,

замахнах аз отчаяно с ръка.

И в своя труд омразен и обичан

затворих се.

И сключи се кръгът

не омагьосан, а съвсем логичен,

чиято квадратура е трудът.

Трудът на дневните и нощни смени,

трудът изкуство и трудът тегло

на тия, дето много преди мене

са казали: светът е колело.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.